“La llamada” i “Gatos. Un viaje de vuelta a casa” tanquen la programació de cinema en novembre
2025-07-24

El mes de novembre enfila la seua recta final i, per a l’últim cap de setmana del mes, la programació cinematogràfica del Centre Cultural Tívoli s’ha reservat dues noves estrenes: “Gatos. Un viaje de vuelta a casa” i “La llamada”.

Recomanada per a xiquets i xiquetes a partir de 6 anys, “Gatos. Un viaje de vuelta a casa” és una pel·lícula d’animació japonesa que té per protagonista a Rudolph, un gat negre que se separa del seu estimat amo, despertant-se inesperadament, en un camió que ho transporta fins a Tòquio. Allí, Rudolph coneixerà a Ippai-attena, un gat que és temut per tots en la ciutat. Incapaç de tornar a la seua casa, Rudolf comença una nova vida al costat d’Ippai-attena, qui en realitat no és com aparenta. Mikinori Sakakibara, Kunihiko Yuyama (Pokémon) dirigeixen aquest film d’aventures que compta amb un guió escrit per Yôichi Katô, basat en el llibre d’Hiroshi Saitô i Hanmo Sugiura. “Gatos. Un viaje de vuelta a casa” es projectarà en el Tívoli, el divendres 24 de novembre, a les 19h i el diumenge 26 de novembre, a les 17h.

Finalment, el musical “La llamada” acomiadarà el mes de novembre en la gran pantalla del cinema Tívoli amb la rocambolesca història de María i Susana, dos adolescents de 17 anys que es troben en el campament d’estiu cristià “La brújola”, al que van des de xicotetes. Ambdues senten passió pel reggaetón i l’electro-llatí, però les aparicions de Déu a María començaran a canviar les seues vides. “La llamada”, dirigida per Javier Ambrossi i Javier Calvo i protagonitzada per Macarena García tindrà les seues projeccions el divendres 24 de novembre a les 22:30h i el diumenge 26 de novembre a les 19:30h.